Videoscais, un adun di episodis che a àn tant che protagoniscj i membris di une famee, al è il prin esperiment di videodidatiche pal furlan. Promovût de Catedre des lenghis modernis de Universitât di Udin tal 1991, direzût di Giancarlo Velliscig, il video al nas te suaze di un progjet di educazion bilengâl talian-furlan. Doi agns dopo, simpri in chel cuadri, Renato Calligaro al realize Lis striis di Gjermanie un video, tirât fûr de omonime conte di Catarine Percude, li che l’artist al misclice in mût creatîf i siei disens cun ripresis di atôrs; fantasie e realtât. Tal 1995 Dorino Minigutti al realize Bielscrivint, storie di une frute, Miute, che si piert intal “mont de scriture” e che par saltâ fûr e ven judade di une agane. Dorino Minigutti al è l’autôr di documentaris e films di finzion, soredut su problematichis di caratar sociâl (handicap, dipendence de droghe, Aids) e si è dedicât ancje ae scriture di senegjaturis. Tal 1999 al realize Intrics, storie fantastiche di strions, maçarots e fruts, ducj ator di une machine che e prodûs filastrocjis e proverbis intant che l’orcolat Mastiefumate al fâs di dut par fermâle. Simpri dentri di chest progjet tal 1997 Giuseppe Bevilacqua e Mara Udina a vevin realizât Linea dreta, linias dretas tirât fûr di une conte dal poete Leonardo Zanier che, in cheste “fantasia ator di una storiuta cjargnela”, al interprete se stes.
Se o considerìn La sentinella della patria (1927) o podìn dî che il cine furlan al nas come documentari. E la produzion documentaristiche e varà di fat une part impuartante ancje dopo. Tal 1996 Marco Rossitti (docent di storie dal cine) al realizarà Il liutâr une sorte di omaç poetic a cheste nobile profession vive ancje ca di nô. Dut câs, za tal 1988, Antonio Magliocchetti al veve realizât Jo o soi stade dome une volte al cine, un film-interviste che al vinçarà il secont premi ae Mostre. Carlo Della Vedova e Luca Peresson, tal 1999, a scrutinaran la realtât de comunitât furlane di Colonia Caroya (Argjentine) cun Farcadice (trasmetût ancje de television ladine) e intal stes an Benedetto Parisi – che, te sô produzion par talian al veve scandaiât la realtât Rom e la gnove imigrazion - al piture la umanitât di un personaç fûr dal ordenari, un artist di strade, Tony Zavatta, in Tony. Il stes autôr al realizarà, tal 2001, Gnovis dal Brasîl un video su la figure e lis sieltis di vite di un missionari furlan intune des zonis plui puaris dal Brasîl.
Par completece o ricuardìn achì La fontana di Bosplans (1997) di Michele Marcolini e Vuere dome di ricuarts di Gianni Fachin (premiât ae VII edizion de Mostre).
Un discors a part a mertaressin i lavôrs di Remigio Romano, che, traviers de imagjine filmade, al ricostruìs un mont aromai disparît. In Une zornade a seselâ (1993), al riprodûs il lavôr tai cjamps cemût che si davuelzeve ancjemò tai agns 30 e 40 e in Il purcit (1997) al ricuarde, cu lis peraulis di Mauro Corona, il sens e la impuartance che e veve cheste bestie par une famee contadine.
Intal 1997 Massimo Garlatti-Costa al met adun Il piligrin, un lavôr a mieze strade jenfri sperimentazion, provocazion e divertiment. Agns prime, il regjist, che cumò al vîf e al lavore in Grande Bretagne, al veve realizât cul grup dai “Slapagnots” (Roberto Copetti, Massimiliano Lancerotto e Fabio Venuti) un film “demenziâl” intitulât Tele Frico (1993) e plui tart, dôs altri voris di ricercje: La sielte (1994) e Precarie Armonie (1995). Ma al sarà tal 2001 che Garlatti al metarà adun il so lavôr plui finît, un film che al varà ancje un straordenari sucès di public intune sale comerciâl: Buris, libars di scugnî vignî. Si trate di une comedie di 38’ che e piture un imagjinari paîs dal Friûl li che, par vignî fûr de crisi economiche, un disocupât al met impins une societât di produzion di films porno, che e deventarà in curt nuie mancul che une des industriis cinematografichis plui fuartis dal mont.
Cun Buris si vierç une gnove ete pal cine furlan, pal fat che si prospete la idee di podê rapresentâ situazions e gjenars in câs di superâ une vision localiste. Ma, come che o viodarìn plui indenant, chest salt di cualitât nol è simpri e dal dut esent di ambiguitâts.
In chest contest, tal 1999 Lorenzo Bianchini al zire I dincj de lune, prin horror par furlan. Il film, intun stîl che al deventarà la marche dal autôr, al met dongje aspiets e ambientazions carateristichis di chi cun elements costitutîfs dal horror classic. Tal 2001, Bianchini al realize Lidrîs cuadrade di trê, un luncmetraç che al viôt protagoniscj trê students di un istitût superiôr. I trê, dopo jessisi rindûts cont di vê falât un compit in classe decisîf, par no scugnî ripeti une altre volte l’an, a decidin di jentrâ di gnot te scuele par rimplaçâ i compits sbaliâts prime che il professôr ju corezi. Ma in chê gnot al sucêt alc che no vevin previodût e a scuvierzin robis che no varessin vût di vignî a savê.
Il film, che al è stât proietât in variis ocasions, simpri cuntun grant sucès di public, al è ancje stât recensît di une riviste francese.
Bianchini al à finît e mostrât al public, che al è pôc, un altri so film, intitulât Custodes bestiae, ma che al presente dome in piçule part dialics par furlan.
Tal gnûf contest che o vin dit disore si à, dut câs, il sintiment che l’ûs de lenghe al resti dispès leât a une concezion strumentâl, vâl a dî che la lenghe e vegni doprade plui cu la preocupazion di “jessi fidêl a une realtât particolâr” che no come un codiç di comunicazion, cun dut ce che une sielte dal gjenar e puarte daûrsi. In altris peraulis si à la impression che l’autôr si meti denant di un “obiet” che “no i parten” ma che al “parten dome ae realtât che al piture”. Paradossalmentri, se di une bande si spanissin i contignûts, se si frontin i gjenars, se si scandain gnovis ambientazions, di chê altre si lasse la lenghe incjadenade a une dimension autoreferenziâl, condanade a restâ un sempliç furniment espressîf, impen di jessi il veicul comunicatîf.
I agns che a van dal 1999 al 2001 a rapresentin un moment avonde ecezionâl pe nestre produzion cinematografiche, sedi sul plan cuantitatîf, sedi su chel cualitatîf. Di fat, a son di chei agns films che o vin za nomenât, tant che Pieri Menis, ricuarts di frut; Farcadice; Tony; Lidrîs cuadrade di trê; Gnovis dal Brasîl; Buris, libars di scugnî vignî. Ma ancje lavôrs come La muart cui çucui di Giorgio Milocco e Andrea Nardon (1999), un film di 22’ che al da fûr, zuiant suntun blanc e neri suturni, une straordenarie fuarce espressive. E je la storie di une prime zornade di vore di un zovin. Une fabriche isolade tal mieç di cjamps pustots, un ambient di lavôr malsan, un paron tiranic a fasin di suaze aes disaventuris che il zovin al scugne paidî, come intune sorte di vencul. Il film al è dutun fantastic e simbolic (la viele cui çucui che il fantat al intope, i scjaps di corvats, une fabriche che di fûr e samee un lûc bandonât) e intal stes timp realistic (il mont dal lavôr cui siei machinaris e cui siei ritmis infernâi).
Intal 2001, il regjist Manlio Roseano al realize un film tirât fûr di un romanç di Sergio Cecotti, Il tierç lion: un poliziesc cun parentri elements di caratar metafisic, altri esempli di film di gjenar. Zirât in 16 mm, Il tierç lion al ven però realizât in lenghe taliane e dome dopo dopleât par furlan e distribuît in chê version in formât Betacam.
La ultime edizion de Mostre (2003) e premiarà il luncmetraç di Remigio Romano Âstu mai pensât di sposâti...in Comun? une parodie dai “Promessi sposi” ambientade in dì di vuê (mandade ancje in onde su la RAI regjonâl); e segnalarà Cuatri cjantons par une “francje” di Carlo Damasco (cun Giuseppe Battiston; intune storie scrite di Giovanna Zorzenon premiade al Concors par Tescj cinematografics dal 2002); Lûs distudadis di Nicola Fraccalaglio e Thomas Marcuzzi e pe sezion dedicade ai fruts il film di Liviana Calabrò La roie di Cussignà.
Par sierâ chest percors, no podìn fâ di mancul di ricuardâ il film di Christiane Rorato Vuerîrs de gnot, su lis olmis dai Benandants, presentât al d’Essai di Udin ae fin dal 2003. Il documentari, partint di un libri dal storic Carlo Ginzburg, al scandaie ce che vuê al è restât dai Benandants, i “strions bogns”, processâts tal 500 de Incuisizion e, plui in gjenerâl, al puarte indenant une ricercje su lis tradizions che a son restadis ancjemò vivis tal Friûl di vuê.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn